舟行却回
作者：孔平仲
朝代：宋

paragraphs: 清晨移舟出沙嘴，宿氛卷盡天如洗。
日高五丈行十里，白雲之中黑雲起。
回舟急趨舊泊處，四山沉沉日色死。
逆風颯颯初尚微，浪頭已高白參差。
又聞西北崩崖陷谷有異聲，大風橫擊波如鱗。
操舟之子雖習貫，掣柁才開又投岸。
有如磁石引針去，時時颭撲愁中斷。
長篙勁艣不易勝，僅得入口如再生。
迴望後舟尚出沒，使人淚落肝膽驚。
昨日廟中奠旨酒，巫語甚吉許我行。
奈何中路輒反覆，欺誕何者爲神明。
豈非風者天號令，必欲逆知非汝能。
浪傳消息得醉飽，萬一猶足爲威靈。